Draugelių ąžuolas
54°38′35″š. pl. 23°14′44″r. ilg.﻿ / ﻿54.643071°š. pl. 23.245578°r. ilg.﻿ / 54.643071; 23.245578 Draugelių ąžuolas – saugomas ąžuolas, augantis Kupreliškių kaime, Pilviškių seniūnijoje, Vilkaviškio rajone, apie 1,8 km į pietus nuo kelio  5109  Opšrūtai–Paežeriai–Šunskai , 2 km į rytus nuo kelio  187  Gižai–Pilviškiai . Paminklinis medis auga nuošalioje sodyboje, įsikūrusioje apie 300 m nuo Kupreliškių miško, supamoje dirbamų laukų. Medis auga privačioje žemėje, aptvertoje namų valdoje, senoje XIX a. pabaigos – XX a. pradžios buvusioje pasiturinčio ūkininko sodyboje, kurioje išlikę įvairių to laikotarpio elementų, senų medžių. Už įvažiavimo vartų, įrengtų šalia gyvenamojo namo, pastatytas stogastulpis su medine drožinėta informacine lentele. Ąžuolas matomas sodybos gilumoje, pietiniame pakraštyje, 2,5 m atstumu nuo ūkinio pastato (kluono). Šalia ąžuolo įrengta stoginė saugoti malkoms. Plačiašakis medis palyginti geros būklės, yra nudžiūvusių šakų, įtrūkusiose žievės vietose pastebimos besiformuojančios drevės. 2013 m. ąžuolas paskelbtas savivaldybės saugomu botaniniu gamtos paveldo objektu. Jis vertingas gamtine, pažintine, estetine reikšme. Ąžuolą paskelbti saugomu pasiūlė sklypo savininkė Marija Draugelytė.